b'\n_START_ARTICLE_\nFaramond\n_START_PARAGRAPH_\nFaramond ali  Faramund je bil legendarni frankovski kralj, * okoli 370, \xe2\x80\xa0 427._NEWLINE_Prvi\xc4\x8d je omenjen v karolin\xc5\xa1kem besedilu Liber Historiae Francorum (Zgodovina  Frankov)  iz 8. stoletja. Delo je znano tudi pod naslovom  Gesta regnum Francorum (Dejanja Frankovskega kraljestva) in se obi\xc4\x8dajno datira v leto 727.  Neznani avtor za\xc4\x8denja zgodovino z opisom mitolo\xc5\xa1kega trojanskega porekla Frankov.  Glavni poudarek  dela je  \xc2\xbbizmisliti si posebno preteklost za posebno skupino ljudi\xc2\xab.\n_START_SECTION_\nLegenda\n_START_PARAGRAPH_\nLiber opisuje izvolitev prvega frankovskega kralja in pravi, da je po Sunovi smrti njegov brat Markomer, poglavar Ampisivarov in  Hatov, predlagal, da bi, v nasprotju z obi\xc4\x8daji, Franki imeli enega samega kralja. Liber dodaja, da je bil za prvega kralja izvoljen Markomerjev sin, s katerim se je za\xc4\x8dela tradicija dolgolasih frankovskih kraljev. Liber nato pravi, da je po njegovi smrti kot drugi kralj vladal njegov sin Klodion,  o katerem pa ne pove ni\xc4\x8d._NEWLINE_Glede na to, da razli\xc4\x8dni viri, med njimi tudi Gregor Tourski, za to obdobje omenjajo ve\xc4\x8d razli\xc4\x8dnih kraljev,   se Faramonda obravnava  bolj kot legendarno in ne zgodovinsko osebo. Njegov obstoj je torej vpra\xc5\xa1ljiv, \xc4\x8de je resni\xc4\x8dno \xc5\xbeivel pa je vpra\xc5\xa1anje, ali so ga priznavali kot  edinega  frankovskega kralja.  Prvi kralj Frankov, ki bi lahko bil bli\xc5\xbee temu polo\xc5\xbeaju,  je bil Klodvik I.. Po njegovi smrti so njegov imperij razdelili med njegove sinove, ki so spet vladali hkrati._NEWLINE_Iz mita  o Fararamondu je kasneje nastalo ve\xc4\x8d novih legend in romanc.  Francoski menih in zgodovinar Martin Bouquet si je kasneje izmislil celo Fraramondovo zgodovino.\n_START_SECTION_\nZgodovinski viri\n_START_PARAGRAPH_\nGregor Tourski v svojih Annales Francici (Frankovski letopisi) za leto 420 omenja, da je takrat v Franciji vladal Fraramond  (Pharamundus regnat in Francia)._NEWLINE_Sigebert iz  Gemblouxa omenja, da je Faramond kot kralj Frankov vladal med Markomerjem in Klodionom. Za Markomerja pravi, da je bil mitolo\xc5\xa1kega porekla._NEWLINE_Sveti Gregorij opisuje skupino Trojancev, ki so pobegnili v Palus Maeotis, mo\xc4\x8dvirja v delti Dona, in od tam v Panonijo, kjer so postali frankovsko pleme Sikambri. V Panoniji so \xc5\xbeiveli skupaj z Alani. Alani so bili v Panoniji  dokazano naseljeni okoli leta 370 med svojo selitvijo v Galijo,  od koder so se preselili v Hispanijo in tam vladali do prihoda Vizigotov. V nadaljevanju pravi, da so se Franki pod Markomerjevim vodstvom preselili v Germanijo in se naselili ob Renu. Markomerja je po smrti kot njihov poglavar nasledil Faramundus ali Faremundus._NEWLINE_V Gestae Francorum (okoli 1100) je v 8. poglavju opisano, kako so Franki pod Faramondom spremenili svoje zakone.'